ЗГОДНА з распараджэннямі аблвыканкама і раённага выканаўчага камітэта на тэрыторыі Мядзельшчыны праходзіць месячнік па навядзенні парадку на зямлі, добраўпарадкаванні і азеляненні тэрыторый. Па сутнасці, гэта работа не спыняецца круглы год. Месячнік жа, як генеральная ўборка, толькі ўзмацняе і актывізуе яе. У ліку асноўных работ падчас месячніка, як, дарэчы, было заўсёды, — уборка смецця і ліквідацыя несанкцыянаваных звалак, спілоўванне старых дрэў, навядзенне парадку ўздоўж дарог і ў лясных масівах, у населеных пунктах. Кожнаму ёсць дзе прыкласці рукі. Дзякуючы агульным намаганням і горад, і вёскі зменяць свой знешні выгляд, стануць больш чыстымі і прывабнымі. А ці ўсё магчымае робіцца на месцах? Гэта і паспрабавалі высветліць у час маніторынгу спецыялісты санітарнай і экалагічнай служб, наведаўшы некаторыя прадпрыемствы і населеныя пункты раёна, машынныя двары і жывёлагадоўчыя фермы сельгаспрадпрыемстваў.